13 בני אדם נהרגו ו-14 הוכרזו נעדרים בהתהפכות סירת תיירים הלילה (שישי) באגם במדינת מיזורי בארצות הברית. צוותי חיפוש והצלה בסיוע צוללנים הוזעקו לאגם טייבל רוק בקרבת העיר ברנסון, שם התהפכה "סירת ברווז" אמפיבית, מדגם המסוגל לנוע ביבשה ובים. 31 נוסעים השתתפו בסיור התיירות בעת התאונה ושבעה מהניצולים פונו לבתי חולים, בהם שניים במצב אנוש.
בתדרוך לעיתונאים בסמוך לאגם מסר השריף המקומי דאג ראדר כי בזמן התאונה נשבו רוחות עזות באגם, שהגיעו למהירות של כמאה קילומטרים בשעה. לדבריו, שתי סירות שהו באגם וצוותיהן ניסו להגיע לחוף בשל תנאי הרוח שהקשו על השיט באגם. אחת הסירות הגיעה לחוף, בעוד שהשנייה התהפכה. "העיר ברנסון אמנם קטנה אך לתושביה יש לב גדול", הוסיף השריף. "לכן בעירייה ביקשו לסייע ולהעניק לנו גיבוי בפעולות החילוץ".
חוקרי המועצה הלאומית האמריקנית לבטיחות בתעבורה הגיעו לברנסון ופתחו בחקירת נסיבות התאונה. דוברת מטעם החברה המפעילה את סיורי התיירות באגם מסרה כי "העדיפות הראשונה שלנו היא לדאוג למשפחות הנוסעים ולעובדינו שנפגעו בתאונה הטרגית הזו".
החברה המייצרת את סירות הברווז הייתה מעורבת בעבר בכמה תאונות קטלניות. בשנת 2016 חתמה החברה על הסדר טיעון במסגרתו נקנסה במיליון דולר, בשל תאונה בין סירה מתוצרתה לבין אוטובוס שגרמה למותם של חמישה צעירים. במסגרת ההסדר הודו מנהלי החברה כי לא עמדו בכללים הקבועים בחוק לייצור כלי רכב בארצות הברית.